CELEX: 32016R0879
Language: el
Date: 2016-06-02 00:00:00
Title: Εκτελεστικός κανονισμός (ΕΕ) 2016/879 της Επιτροπής, της 2ας Ιουνίου 2016, για τη θέσπιση, σύμφωνα με τον κανονισμό (ΕΕ) αριθ. 517/2014 του Ευρωπαϊκού Κοινοβουλίου και του Συμβουλίου, των λεπτομερών διατυπώσεων που αφορούν τη δήλωση συμμόρφωσης κατά τη διάθεση στην αγορά εξοπλισμού ψύξης, κλιματισμού και αντλιών θερμότητας που περιέχει υδροφθοράνθρακες, καθώς και την πιστοποίησή της από ανεξάρτητο ελεγκτή (Κείμενο που παρουσιάζει ενδιαφέρον για τον ΕΟΧ)

3.6.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 146/1
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2016/879 ΤΗΣ ΕΠΙΤΡΟΠΉΣ
   της 2ας Ιουνίου 2016
   για τη θέσπιση, σύμφωνα με τον κανονισμό (ΕΕ) αριθ. 517/2014 του Ευρωπαϊκού Κοινοβουλίου και του Συμβουλίου, των λεπτομερών διατυπώσεων που αφορούν τη δήλωση συμμόρφωσης κατά τη διάθεση στην αγορά εξοπλισμού ψύξης, κλιματισμού και αντλιών θερμότητας που περιέχει υδροφθοράνθρακες, καθώς και την πιστοποίησή της από ανεξάρτητο ελεγκτή
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 517/2014 του Ευρωπαϊκού Κοινοβουλίου και του Συμβουλίου, της 16ης Απριλίου 2014, για τα φθοριούχα αέρια του θερμοκηπίου και για την κατάργηση του κανονισμού (ΕΚ) αριθ. 842/2006 (1), και ιδίως το άρθρο 14 παράγραφος 4,
   Εκτιμώντας τα ακόλουθα:
   
               (1)
            
            
               Το άρθρο 14 παράγραφος 2 του κανονισμού (ΕΕ) αριθ. 517/2014 επιτρέπει τη διάθεση στην αγορά εξοπλισμού ψύξης, κλιματισμού και αντλιών θερμότητας που περιέχει υδροφθοράνθρακες αν οι υδροφθοράνθρακες που περιέχει ο εξοπλισμός καλύπτονται από το σύστημα των ποσοστώσεων που προβλέπει το κεφάλαιο IV του εν λόγω κανονισμού. Πριν από τη διάθεση στην αγορά εκ των προτέρων πληρωθέντος εξοπλισμού, οι κατασκευαστές και οι εισαγωγείς του εξοπλισμού πρέπει να τεκμηριώνουν τη συμμόρφωση με την απαίτηση αυτή και να συντάσσουν σχετική δήλωση συμμόρφωσης.
            
         
               (2)
            
            
               Κατά την κατάρτιση των δηλώσεων συμμόρφωσης και της τεκμηρίωσης, είναι αναγκαίο να λαμβάνονται υπόψη οι διάφορες επιλογές που αντιστοιχούν σε διαφορετικούς τρόπους εξασφάλισης της συμμόρφωσης, τις οποίες έχουν στη διάθεση τους ο κατασκευαστής και οι εισαγωγείς. Οι επιλογές αυτές αφορούν τη διάθεση στην αγορά εξοπλισμού που περιέχει υδροφθοράνθρακες οι οποίοι υπόκεινται σε έγκριση, σύμφωνα με το άρθρο 18 παράγραφος 2 του κανονισμού (ΕΕ) αριθ. 517/2014, εξοπλισμού που περιέχει υδροφθοράνθρακες οι οποίοι είχαν προηγουμένως διατεθεί στην αγορά χύδην και, στη συνέχεια, εξήχθησαν και τοποθετήθηκαν στον εξοπλισμό εκτός της Ένωσης, καθώς και εξοπλισμού στον οποίο τοποθετήθηκαν υδροφθοράνθρακες εντός της Ένωσης. Διαφορετικά είδη εγγράφων απαιτούνται από τους εισαγωγείς και κατασκευαστές ανάλογα με τον τύπο των δραστηριοτήτων που πραγματοποιεί κάθε επιχείρηση.
            
         
               (3)
            
            
               Για εξασφαλιστεί ότι είναι αξιόπιστες οι εν λόγω δηλώσεις συμμόρφωσης που βασίζονται σε εγκρίσεις, σύμφωνα με το άρθρο 18 παράγραφος 2 του κανονισμού (ΕΕ) αριθ. 517/2014, είναι σημαντικό να διασφαλίζεται ο εντοπισμός της προέλευσης των εν λόγω εγκρίσεων. Στο πλαίσιο αυτό, οι εν λόγω εγκρίσεις θα πρέπει να είναι δεόντως καταχωρισμένες στο μητρώο που καταρτίζεται σύμφωνα με το άρθρο 17 του εν λόγω κανονισμού.
            
         
               (4)
            
            
               Για να παρέχεται καθοδήγηση όσον αφορά την πιστοποίηση από τρίτο μέρος της δήλωσης συμμόρφωσης και των σχετικών εγγράφων που απαιτούνται από το άρθρο 14 παράγραφος 2 του κανονισμού (ΕΕ) αριθ. 517/2014, θα πρέπει να καθοριστούν το πεδίο εφαρμογής του ελέγχου, καθώς και οι λεπτομέρειες για την υποβολή των πιστοποιητικών.
            
         
               (5)
            
            
               Για λόγους συνέπειας, είναι απαραίτητο να εφαρμόζονται από την ίδια ημερομηνία οι σχετικές διατάξεις που ορίζονται στον παρόντα κανονισμό και οι διατάξεις που ορίζονται στον κανονισμό (ΕΕ) αριθ. 517/2014.
            
         
               (6)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί βάσει του άρθρου 24 του κανονισμού (ΕΕ) αριθ. 517/2014,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Δήλωση συμμόρφωσης
   1.   Οι εισαγωγείς και οι κατασκευαστές εξοπλισμού ψύξης, κλιματισμού και αντλιών θερμότητας που περιέχει υδροφθοράνθρακες (στο εξής ο «εξοπλισμός») καταρτίζουν τη δήλωση συμμόρφωσης που αναφέρεται στο άρθρο 14 του κανονισμού (ΕΕ) αριθ. 517/2014, σύμφωνα με το υπόδειγμα που παρατίθεται στο παράρτημα I του παρόντος κανονισμού. Η δήλωση συμμόρφωσης υπογράφεται από νόμιμο αντιπρόσωπο του κατασκευαστή ή του εισαγωγέα του εξοπλισμού.
   2.   Σε περίπτωση εισαγωγών εξοπλισμού που αναφέρεται στο άρθρο 1, ο εισαγωγέας εξασφαλίζει ότι ένα αντίγραφο της δήλωσης συμμόρφωσης παρέχεται στις τελωνειακές αρχές κατά την υποβολή της τελωνειακής διασάφησης για τη θέση σε ελεύθερη κυκλοφορία στην Ένωση.
   3.   Η δήλωση συμμόρφωσης μπορεί να αφορά μόνο την έγκριση που αναφέρεται στο άρθρο 18 του κανονισμού (ΕΕ) αριθ. 517/2014, αν η έγκριση είναι δεόντως καταχωρισμένη στο μητρώο που καταρτίζεται σύμφωνα με το άρθρο 17 του εν λόγω κανονισμού.
   Άρθρο 2
   Τεκμηρίωση
   1.   Για κάθε διάθεση στην αγορά, οι κατασκευαστές εξοπλισμού που περιέχει υδροφθοράνθρακες στην Ένωση διατηρούν τα ακόλουθα έγγραφα που προβλέπονται στο άρθρο 14 του κανονισμού (ΕΕ) αριθ. 517/2014:
   
               α)
            
            
               τη δήλωση συμμόρφωσης·
            
         
               β)
            
            
               κατάλογο στον οποίο προσδιορίζεται ο εξοπλισμός, καθώς και ο τύπος και η συνολική ποσότητα σε χιλιόγραμμα ανά τύπο υδροφθορανθράκων που περιέχονται στον εξοπλισμό· ο εν λόγω κατάλογος δεν είναι απαραίτητος αν ο κατασκευαστής μπορεί να αποδείξει ότι οι υδροφθοράνθρακες που περιέχονται στον εξοπλισμό είχαν προηγουμένως διατεθεί στην αγορά της Ένωσης πριν από την πλήρωση·
            
         
               γ)
            
            
               αν οι υδροφθοράνθρακες είχαν διατεθεί από άλλη επιχείρηση εντός της Ένωσης, το δελτίο παράδοσης ή το τιμολόγιο για τους αντίστοιχους υδροφθοθράνθρακες που είχαν προηγουμένως διατεθεί στην αγορά της Ένωσης·
            
         
               δ)
            
            
               αν οι υδροφθοράνθρακες που περιέχονται στον εξοπλισμό εισάγονται και τίθενται σε ελεύθερη κυκλοφορία στην Ένωση από τον κατασκευαστή του εξοπλισμού πριν από την πλήρωση του εξοπλισμού, τα τελωνειακά έγγραφα που αποδεικνύουν ότι η ποσότητα των υδροφθορανθράκων που περιέχονται στον εξοπλισμό είχε τεθεί σε ελεύθερη κυκλοφορία στην Ένωση·
            
         
               ε)
            
            
               αν οι υδροφθοράνθρακες που περιέχονται στον εξοπλισμό εισάγονται από τον κατασκευαστή αλλά δεν τίθενται σε ελεύθερη κυκλοφορία εντός της Ένωσης πριν από την πλήρωση του εξοπλισμού, η απόδειξη ότι υπάρχει συμμόρφωση με τα σχετικά τελωνειακά καθεστώτα για τη θέση σε ελεύθερη κυκλοφορία των σχετικών ποσοτήτων υδροφθορανθράκων όταν ο εξοπλισμός διατίθεται στην αγορά·
            
         
               στ)
            
            
               αν οι υδροφθοράνθρακες που περιέχονται στον εξοπλισμό παράγονται από τον κατασκευαστή του εξοπλισμού και τοποθετούνται στον εξοπλισμό του στην Ένωση, έγγραφο που να αποδεικνύει την ποσότητα των υδροφθορανθράκων που περιέχονται στον εξοπλισμό.
            
         2.   Οι εισαγωγείς του εξοπλισμού διατηρούν τα ακόλουθα έγγραφα που προβλέπονται στο άρθρο 14 του κανονισμού (ΕΕ) αριθ. 517/2014 για κάθε είδους εξοπλισμό που καλύπτεται από διασάφηση για θέση σε ελεύθερη κυκλοφορία στην Ένωση:
   
               α)
            
            
               τη δήλωση συμμόρφωσης·
            
         
               β)
            
            
               κατάλογο ο οποίος προσδιορίζει τον εξοπλισμό που έχει τεθεί σε ελεύθερη κυκλοφορία, ο οποίος παρέχει τις ακόλουθες πληροφορίες:
               
                           i)
                        
                        
                           πληροφορίες σχετικά με το μοντέλο εξοπλισμού·
                        
                     
                           ii)
                        
                        
                           τον αριθμό των μονάδων κάθε μοντέλου εξοπλισμού·
                        
                     
                           iii)
                        
                        
                           τα στοιχεία ταυτοποίησης του τύπου υδροφθορανθράκων που περιέχονται σε κάθε μοντέλο·
                        
                     
                           iv)
                        
                        
                           την ποσότητα των υδροφθορανθράκων που περιέχονται σε κάθε μονάδα στρογγυλοποιημένη στο πλησιέστερο γραμμάριο·
                        
                     
                           v)
                        
                        
                           τη συνολική ποσότητα των υδροφθορανθράκων σε χιλιόγραμμα και σε τόνους ισοδυνάμου CO2·
                        
                     
         
               γ)
            
            
               την τελωνειακή διασάφηση για τη θέση σε ελεύθερη κυκλοφορία του εν λόγω εξοπλισμού εντός της Ένωσης·
            
         
               δ)
            
            
               αν οι υδροφθοράνθρακες που περιέχονται στον εξοπλισμό διατέθηκαν στην αγορά της Ένωσης και, στη συνέχεια, εξήχθησαν και τοποθετήθηκαν στον εξοπλισμό εκτός της Ένωσης, το δελτίο παράδοσης ή το τιμολόγιο, καθώς και τη δήλωση της επιχείρησης που διέθεσε τους υδροφθοράνθρακες στην αγορά, στην οποία αναφέρεται ότι η ποσότητα των υδροφθορανθράκων έχει αναφερθεί ή πρόκειται να αναφερθεί ως διατεθείσα στην αγορά της Ένωσης και ότι δεν έχει ούτε πρόκειται να αναφερθεί ως απευθείας προμήθεια για εξαγωγή κατά την έννοια του άρθρου 15 παράγραφος 2 στοιχείο γ) του κανονισμού (ΕΕ) αριθ. 517/2014, σύμφωνα με το άρθρο 19 του κανονισμού (ΕΕ) αριθ. 517/2014 και το τμήμα 5Γ του παραρτήματος του εκτελεστικού κανονισμού (ΕΕ) αριθ. 1191/2014 της Επιτροπής (2).
            
         Άρθρο 3
   Πιστοποίηση
   1.   Ο ανεξάρτητος ελεγκτής που αναφέρεται στο άρθρο 14 παράγραφος 2 δεύτερο εδάφιο του κανονισμού (ΕΕ) αριθ. 517/2014 ελέγχει την ακόλουθη τεκμηρίωση και δήλωση(-εις) συμμόρφωσης του εισαγωγέα του εξοπλισμού ως προς τα εξής:
   
               α)
            
            
               τη συνέπεια της δήλωσης συμμόρφωσης και της σχετικής τεκμηρίωσης με τις εκθέσεις που υποβλήθηκαν σύμφωνα με το άρθρο 19 του κανονισμού (ΕΕ) αριθ. 517/2014 και τα άρθρα 11, 12 και 13 του παραρτήματος του εκτελεστικού κανονισμού (ΕΕ) αριθ. 1191/2014·
            
         
               β)
            
            
               την ακρίβεια και την πληρότητα των πληροφοριών που περιέχονται στις δηλώσεις συμμόρφωσης και τα συναφή έγγραφα με βάση τα αρχεία της επιχείρησης για τις σχετικές συναλλαγές·
            
         
               γ)
            
            
               στην περίπτωση που ο εισαγωγέας εξοπλισμού παραπέμψει σε έγκριση η οποία έχει εκδοθεί σύμφωνα με το άρθρο 18 παράγραφος 2 του κανονισμού (ΕΕ) αριθ. 517/2014, τη διαθεσιμότητα επαρκούς αριθμού εγκρίσεων, συγκρίνοντας τα στοιχεία του μητρώου που αναφέρεται στο άρθρο 17 του κανονισμού (ΕΕ) αριθ. 517/2014 με τα έγγραφα που αποδεικνύουν τη διάθεση στην αγορά·
            
         
               δ)
            
            
               στην περίπτωση που οι υδροφθοράνθρακες που περιέχονται στον εξοπλισμό διατέθηκαν στην αγορά της Ένωσης και, στη συνέχεια, εξήχθησαν και τοποθετήθηκαν στον εξοπλισμό εκτός της Ένωσης, την ύπαρξη δήλωσης εκ μέρους της επιχείρησης που διέθεσε τους υδροφθοράνθρακες την αγορά, σύμφωνα με το άρθρο 2 παράγραφος 2 στοιχείο δ), η οποία να καλύπτει τις σχετικές ποσότητες.
            
         2.   Ο ανεξάρτητος ελεγκτής εκδίδει πιστοποιητικό που περιέχει τις διαπιστώσεις του μετά την ολοκλήρωση του ελέγχου σύμφωνα με την παράγραφο 1. Το εν λόγω πιστοποιητικό περιλαμβάνει δήλωση σχετικά με τον βαθμό ακρίβειας της σχετικής τεκμηρίωσης και των δηλώσεων.
   Άρθρο 4
   Υποβολή πιστοποιητικών
   Ο εισαγωγέας εξοπλισμού υποβάλλει το πιστοποιητικό που αναφέρεται στο άρθρο 3 παράγραφος 2 του παρόντος κανονισμού, χρησιμοποιώντας το εργαλείο υποβολής εκθέσεων που διατίθεται σύμφωνα με το άρθρο 1 του εκτελεστικού κανονισμού (ΕΕ) αριθ. 1191/2014, πριν από τις 31 Μαρτίου κάθε έτους για το προηγούμενο ημερολογιακό έτος, και αναφέρει στο εργαλείο τις διαπιστώσεις του ελεγκτή σχετικά με τον βαθμό ακρίβειας των σχετικών εγγράφων και δηλώσεων.
   Άρθρο 5
   Έναρξη ισχύος και εφαρμογή
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Ωστόσο, τα άρθρα 1 και 2 εφαρμόζονται από την 1η Ιανουαρίου 2017, τα δε άρθρα 3 και 4 εφαρμόζονται από την 1η Ιανουαρίου 2018.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 2 Ιουνίου 2016.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 150 της 20.5.2014, σ. 195.
   
      (2)  Εκτελεστικός κανονισμός (ΕΕ) αριθ. 1191/2014 της Επιτροπής, της 30ής Οκτωβρίου 2014, για τον καθορισμό του μορφοτύπου και των μέσων για την υποβολή της έκθεσης που αναφέρεται στο άρθρο 19 του κανονισμού (ΕΕ) αριθ. 517/2014 του Ευρωπαϊκού Κοινοβουλίου και του Συμβουλίου για τα φθοριούχα αέρια του θερμοκηπίου (ΕΕ L 318 της 5.11.2014, σ. 5).
   
      ΠΑΡΑΡΤΗΜΑ
      
         Δήλωση συμμόρφωσης σύμφωνα με το άρθρο 14 του κανονισμού (ΕΕ) αριθ. 517/2014 του Ευρωπαϊκού Κοινοβουλίου και του Συμβουλίου
          (1)
      
      Οι υπογράφοντες [να τοποθετηθούν η επωνυμία της εταιρείας, ο αριθμός ΑΦΜ και, για τους εισαγωγείς του εξοπλισμού, o αριθμός καταχώρισης στη δικτυακή πύλη F-gas] δηλώνουμε υπεύθυνα ότι, όταν διαθέτουμε στην αγορά εκ των προτέρων πληρωθέντα εξοπλισμό, τον οποίο εισάγουμε ή κατασκευάζουμε στην Ένωση, οι υδροφθοράνθρακες που περιέχονται στον εν λόγω εξοπλισμό καλύπτονται από το σύστημα ποσοστώσεων που αναφέρεται στο κεφάλαιο IV του κανονισμού (ΕΕ) αριθ. 517/2014 ως εξής:
      
         [Επιλέξτε τη σχετική εναλλακτική λύση· η κάλυψη από το σύστημα ποσοστώσεων επιτυγχάνεται με μία ή περισσότερες από τις κατωτέρω επιλογές]
      
      
                  ☐ A.
               
               
                  κατέχουμε έγκριση/-εις για χρήση της ποσόστωσης του παραγωγού ή εισαγωγέα των υδροφθορανθράκων που υπόκεινται στις διατάξεις του άρθρου 15 του κανονισμού (ΕΕ) αριθ. 517/2014, η/οι οποία/-ες εκδόθηκε/-αν κατά τη θέση σε ελεύθερη κυκλοφορία, σύμφωνα με το άρθρο 18 παράγραφος 2 του κανονισμού (ΕΕ) αριθ. 517/2014 και καταχωρίστηκαν μητρώο που αναφέρεται στο άρθρο 17 του εν λόγω κανονισμού και καλύπτει/-ουν την ποσότητα των υδροφθορανθράκων που περιέχονται στον εξοπλισμό.
               
            
                  ☐ B.
               
               
                  [μόνο για τους εισαγωγείς εξοπλισμού] οι υδροφθοράνθρακες που περιέχονται στον εξοπλισμό διατέθηκαν στην αγορά της Ένωσης και, στη συνέχεια, εξήχθησαν και τοποθετήθηκαν στον εξοπλισμό εκτός της Ένωσης, και η επιχείρηση η οποία διέθεσε τους υδροφθοράνθρακες στην αγορά προέβη σε δήλωση με την οποία πιστοποιείται ότι η ποσότητα των υδροφθορανθράκων έχει αναφερθεί ή πρόκειται να αναφερθεί ως διατεθείσα στην αγορά της Ένωσης και ότι δεν έχει ούτε πρόκειται να αναφερθεί ως απευθείας προμήθεια για εξαγωγή κατά την έννοια του άρθρου 15 παράγραφος 2 στοιχείο γ) του κανονισμού (ΕΕ) αριθ. 517/2014, σύμφωνα με το άρθρο 19 του κανονισμού (ΕΕ) αριθ. 517/2014 και το τμήμα 5Γ του παραρτήματος του εκτελεστικού κανονισμού (ΕΕ) αριθ. 1191/2014 της Επιτροπής (2).
               
            
                  ☐ Γ.
               
               
                  [μόνο για τον εξοπλισμό που κατασκευάζονται στην Ένωση] οι υδροφθοράνθρακες που περιέχονται στον εξοπλισμό διατέθηκαν στην αγορά από τον παραγωγό ή τον εισαγωγέα των υδροφθορανθράκων που υπόκεινται στις διατάξεις του άρθρου 15 του κανονισμού (ΕΕ) αριθ. 517/2014.
               
            
         [ονοματεπώνυμο και ιδιότητα του νόμιμου εκπροσώπου]
      
      
         [υπογραφή του νόμιμου εκπροσώπου]
      
      
         [ημερομηνία]
      
      
         (1)  Κανονισμός (ΕΕ) αριθ. 517/2014 του Ευρωπαϊκού Κοινοβουλίου και του Συμβουλίου, της 16ης Απριλίου 2014, για τα φθοριούχα αέρια του θερμοκηπίου και για την κατάργηση του κανονισμού (ΕΚ) αριθ. 842/2006 (ΕΕ L 150 της 20.5.2014, σ. 195).
      
         (2)  Εκτελεστικός κανονισμός (ΕΕ) αριθ. 1191/2014 της Επιτροπής, της 30ής Οκτωβρίου 2014, για τον καθορισμό του μορφοτύπου και των μέσων για την υποβολή της έκθεσης που αναφέρεται στο άρθρο 19 του κανονισμού (ΕΕ) αριθ. 517/2014 του Ευρωπαϊκού Κοινοβουλίου και του Συμβουλίου για τα φθοριούχα αέρια του θερμοκηπίου (ΕΕ L 318 της 5.11.2014, σ. 5).